Με θερμά χειροκροτήματα και ιαχές υποδέχθηκαν τον Ρετζέπ Ταγίπ Ερντογλαν στο μειονοτικό γυμνάσιο-λύκειο Κομοτηνής.

Εκεί, τον περίμενε πλήθος κόσμου, άνω των χιλίων ατόμων στο σύνολό τους, όπως μεταδίδει το xronos.gr. Οταν ο Τούρκος πρόεδρος έκανε την εμφάνισή του το πλήθος ξέσπασε σε χειροκροτήματα και άρχισε να φωνάζει «Ηγέτη μας, ηγέτη μας», σύνθημα που ακούστηκε και στο τζαμί Κιρ Μαχαλέ, ενώ πολλοί με τα κινητά στα χέρια αποτύπωναν τη στιγμή.

Ο Τούρκος πρόεδρος ξεναγήθηκε εντός του σχολείου και βγήκε ξανά έξω, προκειμένου να πραγματοποιήσει σύντομη ομιλία.

Σε αυτή χαρακτήρισε τη Δυτική Θράκη ως «γέφυρα μεταξύ δύο γειτονικών εθνών» και είπε προς το ακροατήριό του ότι «μετέφερα τις αγωνίες σας στην ελληνική κυβέρνηση. Όποιος έχει πίστη δεν πρέπει να φοβάται να την δείξει».

Στον χώρο υπήρχαν δρακόντεια μέτρα με αυστηρούς ελέγχους στην είσοδο και σκοπευτές.

Πηγή βίντεο: xronos.gr

Φωτογραφίες: IntimeNews/ΤΟΣΙΔΗΣ ΔΗΜΗΤΡΗΣ